Xirivella s'adhereix al protocol contra la violència sexual de la Comunitat Valenciana
05 de setembre de 2024

Xirivella s'ha adherit al Protocol d'actuació contra les violències sexuals en espais d'oci de la Comunitat Valenciana, impulsat per la Generalitat Valenciana. D'esta manera es manifesta el compromís de l'equip de govern en la lluita contra les agressions sexuals i es millora l'atenció a les víctimes fomentant la coordinació entre els diferents agents socials.

L'actual agent d'igualtat Roser Bermúdez, que ha pres possessió del seu càrrec recentment, és la responsable de la implementació d'este protocol i la seua arribada reforça l'organització de la Casa de la Dóna de la localitat. “Hem cobert la plaça d'Agent d'Igualtat amb una borsa de treball però, la intenció d'este equip de govern serà consolidar esta plaça de manera fixa dins de la plantilla funcionarial de l'ajuntament. Crear aquesta plaça fixa és una mostra de la nostra aposta per la Igualtat a Xirivella", assegura Paqui Bartual, alcaldessa de Xirivella, que recorda que esta figura "tan important en matèria d'Igualtat, mai ha constat en la RPT d'este ajuntament".

Este protocol s'enfortix durant les festes patronals amb cinc punts violeta i arc iris en els esdeveniments més multitudinaris de la programació festiva. Es tracta d'un instrument fonamental per a implicar a tota la societat en la lluita contra la violència masclista i estendre la informació necessària per a saber com actuar davant un cas de violència contra les dones. Sent enguany novetat que es compagina amb la important tasca de conscienciació sobre la LGTBIfobia i donar així suport a aquest col·lectiu.

Estos punts estaran este dijous en l'actuació de l'Orquestra Panorama, situat al camí del Poliesportiu; el dissabte en la Nit de les Figues, situat en el Barracó Jove, i en el Paelleando del Barri de la Llum, en l'antic pati del col·legi Vicent Tosca; i dos punts més el 14 de setembre en el Paelleando de la zona centre de la localitat, en l'avinguda de la Constitució, i en el posterior tardeo en el camí del Poliesportiu.

“Volem que tothom gaudi d'unes festes segures, respectuoses i tolerants perquè Xirivella és una localitat acollidora i lliure", conclou Paqui Bartual, alcaldessa i regidora de Festes.